हालाँकि, पिछले साल के भयानक तजुर्बे से सबक लेकर समुद्री तूफ़ान के विनाशकारी प्रभावों से बचने की काफी तैयारियां इस बार की जा चुकी थीं, किन्तु अब जब तूफ़ान गुजर चुका है, तब इसके असर से उबरना चेन्नईवासियों के लिए बड़ी चुनौती बन गया है. वैसे, तमिलनाडु के प्रभावित इलाक़े में राष्ट्रीय आपदा राहत बल यानी एनडीआरएफ़ की कई टीमें तैनात हैं और तूफान से निपटने के लिए कदम उठाए जा रहे हैं, पर समस्या कहीं व्यापक है. निश्चित रूप से इस मुसीबत से निपटने में अन्य देशवासियों को विभिन्न राहत कोसों में अपना अनुदान देने की कवायद करनी चाहिए. इससे प्रभावित लोग समस्याओं से जल्दी उबर पाने में सक्षम होंगे. हालांकि वरदा तूफ़ान के प्रत्यक्ष प्रभाव के अतिरिक्त अगर हम दूरगामी सोचते हैं, तो चेन्नई में आए इस तूफान से पूरे देश की इंटरनेट व्यवस्था पर भी भारी असर पड़ा है. थोड़ा तकनीकी दृष्टि से इस पूरे तथ्य को समझने का प्रयत्न करते हैं तो इस तूफान ने समुद्र में बिछी इंटरनेट केबल्स को भारी नुकसान पहुंचाया है, और इसी वजह से इंटरनेट कनेक्शन में कई जगह पर परेशानियां दर्ज की गई हैं. हालाँकि, तमाम इन्टरनेट कंपनियां अपने ग्राहकों से एसएमएस के जरिये माफ़ी मांग रही हैं, किन्तु सवाल तो मुसीबत का है, जो माफ़ी मांगने से तो कतई दूर नहीं होने वाला! गौरतलब है कि टेली कंयुनिकेशन मार्केट रिसर्च फर्म टेली जियोग्राफी के मुताबिक, पूरे विश्व में समुद्र के नीचे तकरीबन 321 केबल सिस्टम काम कर रहे हैं और दुनिया का 99 फ़ीसदी अंतरराष्ट्रीय डेटा इन्हीं केबल्स के सहारे दौड़ता है. जाहिर तौर पर अगर समुद्र में कोई बड़ी हलचल उत्पन्न होती है, तो इन तारों को नुकसान पहुंचता ही है और फिर परिणामस्वरूप इंटरनेट पर उपलब्ध वेबसाइटों को खंगालने में दिक्कतें पेश आती हैं. बताते चलें कि डिजिटल डाटा के लिए ऑप्टिकल फाइबर टेक्नोलॉजी बड़े स्तर पर इस्तेमाल किया जाता है, जिसमें टेलीफोन इंटरनेट और प्राइवेट डाटा ट्रेफिक शामिल किए जाते हैं. तकनीकी दृष्टि से देखें तो, इन केबलों की मोटाई करीब 25 मिली मीटर और वजन तकरीबन 1.4 किलोग्राम प्रति मीटर होता है. किनारे पर केबल्स की मोटाई ज्यादा होती है. बेहद दिलचस्प है कि अंटार्कटिक को छोड़कर सभी महाद्वीप इन्हीं केबल्स से जुड़े हुए हैं. Vardah Cyclone Chennai, Hindi Article, new, Natural Disaster, Tamil Nadu, Karnataka, Andhra Pradesh, Harm, Economy, Editorial, Current Affairs, Hindi Essays